דוד אוקס

הרב ד"ר דוד אוֹקְס (Ochs; ל' בכסלו ה'תרס"ה, 1904 – י"ז בתשרי ה'תשל"ה, 1974) היה רבהּ האחרון של לייפציג ורבה של קהילת "חוג הנוער הדתי - איחוד שיבת ציון" בתל אביב. מנהלו הראשון של בית הספר התיכון צייטלין בתל אביב.

ביוגרפיה
אוקס נולד בקלן שבגרמניה. לאחר שהשלים את לימודי הדוקטורט באוניברסיטת וירצבורג למד בבית המדרש לרבנים בברלין. נישא לגרדה, בת למשפחת ראו (Rau).

בשנת 1932 עברו בני הזוג לקניגסברג שבמזרח גרמניה, שם קיבל הרב אוקס מינוי כרב הקהילה האורתודוקסית הנפרדת. בשנת 1936 עברו מקניגסברג ללייפציג, לשם הוזמן בשל פרישתו של הרב המקומי ד"ר אפרים קרליבך. הרב אוקס היה רבה האחרון של לייפציג. אשתו שימשה כיו"ר תנועת הנוער ברית חלוצים דתיים בלייפציג.

בליל הבדולח סיכן הרב אוקס את חייו כאשר נכנס לבית הכנסת הבוער כדי להציל את ספרי התורה מתוך הלהבות. למחרת נעצר על ידי הגסטפו ונשלח לבוכנוואלד. אשתו הצליחה להביא לשחרורו תוך התחייבות כי יעזבו את גרמניה בתוך שבוע. בני הזוג עברו ללונדון ובראשית 1939 עלו לארץ ישראל והתיישבו בכפר הנוער הדתי שבכפר חסידים.

בשנת 1946 עברו בני הזוג לתל אביב. הרב אוקס כיהן כרב קהילת "חוג הנוער הדתי - איחוד שיבת ציון", היה בצוות ההקמה והמנהל הראשון של בית הספר צייטלין. רעייתו הייתה ממקימי עמותת "רעות – שרות נשים סוציאלי".

בשנת 1956 התמנה למפקח על בתי הספר התיכוניים במשרד החינוך. בשנת ה'תשכ"א הוזמן בידי אוניברסיטת בר-אילן להקים את המחלקה לחינוך. מאז ועד פטירתו היה מרצה במחלקה לחינוך, ובהמשך גם במחלקה לתלמוד.

בשנת ה'תשל"א (1971), לאחר פרישתו לגמלאות, הוענק לו פרס החינוך של עיריית תל אביב.

בשנת 2002 הוקדש בית הכנסת של "בית שלום" לזכרם של דוד וגרדה אוקס. בנוסף, נקראה על שמו הקתדרה לחקר דרכי ההוראה של לימודי הקודש באוניברסיטת בר-אילן.

לקריאה נוספת 
 מרדכי אליאב, "הרב ד"ר דוד אוקס זצ"ל – קווים לדמותו", בתוך: ספר הזיכרון מכתם לדוד, אוניברסיטת בר-אילן, תשל"ו.
 רפאל בנימין פוזן, "קוים לדמותו של הרב ד"ר דוד אוקס", שמעתין 14 (טבת תשל"ה). נדפס מחדש בתוך: וימצא כתוב: מעזבונו של הרב רפאל פוזן ז"ל, ירושלים תשע"ז, עמ' 40.

קישורים חיצוניים

הערות שוליים

רבנים אורתודוקסים גרמנים
אנשי העלייה החמישית
ציונות דתית: אישים
ציונות דתית: אנשי חינוך
אנשי חינוך ישראלים
תל אביב-יפו: רבנים
בוגרי בית המדרש לרבנים בברלין
משפחת פויכטוונגר
לייפציג: אישים
בוגרי אוניברסיטאות ומכללות בגרמניה
סגל אוניברסיטת בר-אילן: חינוך
ישראלים שנולדו ב-1904
ישראלים שנפטרו ב-1974
אישים הקבורים בבית הקברות קריית שאול
זוכי פרס לעובדים בתחום החינוך העברי